L- IMLEJKA Karrozzi għaddejjin . Dħaħen . Inġenji mostrużi jostakolaw il- passaġġ kważi f' kull triq , ikissru djar sħaħ u jibqgħu ifanndu fl- art sa ma jħallu kratier . Tregħid tal- jack hammers . Storbju ta' makni . Il- ħamba tan- nies . Tbigħedt kemm stajt mit- toroq prinċipali . Il- Fgura saret infern . Twebbilt biex nieqaf nbill grizmejja u dħalt f' ħanut . It- televiżur mixgħul idoqq id- diski tal- MTV . Il- ħanut battal għajr għat- tfajla wara l- bank . " Agħmilli tè ' kk jogħġbok " għedilha . Għamlituli , ħallastha u mort bih bil- qiegħda ma' waħda mill- imwejjed ħomor . Kien hemm ġurnal fuq il- mejda u bdejt inteftef fih skonċentrat għall- aħħar bil- mużika tgħajjat ħierġa mill- kaxxa imdendla mal- ħajt fir- rokna . Tajt ħarsa madwar il- ħanut . Minkejja li jien minn hawn , qatt ma rfist il- għatba ta' dan il- post għax dejjem ikkunsidrajtu għal ċerta kategorija ta' nies . Imqegħdin fuq ħoġor ta' tieqa u fuq turrun kaxex tal- luminata , kien hemm żewġ gabjetti b' għasfur f' kull waħda minnhom Sefsift tnejn fit- tè li kelli quddiemi u komplejt nosserva . It- tfajla ta' wara l- bank qagħdet tkewwes waħidha u kultant tbagħbas iċ- ċellular . L- għasafar fil- gabjetti issa fetħulha jgħannu donnhom riedu jikkompetu ma' Emenem u l- oħrajn tal- MTV . Mhux għax jien wisq reliġjuż imma f' jum id- Duluri s- soltu wieħed josserva s- skiet . Imma f' dan l- infern . . . fejn tista' ssibu s- skiet ? It- tfajla kompliet tbiehem il- buttuni tan- Nokia , imgħaddsa f' dinja għaliha . L- għasafar komplew jgħannu u jżidu fil- għana . It- televiżur kompla wkoll . . . għal ftit . . . imbagħad donnu beda jitbaxxielu l- volum . Naqra naqra beda jitbaxxa u jitbaxxa sa ma smajtux iżjed u kien hemm biss l- istampa tpetpet u tqabbeż id- dwal mal- ħitan tar- rokna . " Maria Madonna ! " għidt ġo qalbi " tan- Nokia issa żiedu t- telekmand bħala feature ? " Bdejt infettel biex nixtri wieħed bħalu ħalli nibda nużah bħala self defence kull darba li nkun x' imkien u nkun brutalment attakkat minn xi Zuppardu , Monteżin jew Rachel - lallatkun . U ntift għal mument niċċassa fil- vojt , nimmaġina u nidħak bir- reazzjoni tan- nies meta l- programm favorit tagħhom jibda jinqaleb waħdu għal stazzjon ieħor . X' ħin ġejt lura f' tiegħi minn dil- fantasija mqarba , xrobt l- aħħar boqqa u qomt biex nitlaq . Imma ħassejtni differenti . Ħassejtni qisni qiegħed x' imkien ieħor . Kollox kien jidher l- istess fil- ħanut . L- imwejjed u s- siġġijjiet . Il- kaxex tal- luminata , It- tfajla wara l- bank . L- għasafar fil- gabjetti . Imma donnha kien hemm ċerta ħedma . Donnu l- istorbju tad- dinja waqaf . L- għasafar kienu għadhom jgħannu kieku , biss oħla minn qabel . Imbagħad smajt bħal ċaċċir ġej minn bieb ieħor fuq wara tal- ħanut . Għana tal- għasafar . Għelbitni l- kurżita u ħriġt nittawwal . Xejn speċjali . Ma kien hemm xejn speċjali . Rġiel biss . Madwar erbgħin raġel imdawwrin ma' pitch tal- boċċi , xi wħud ukoll bil- gabjetta u l- għasfur f' idhom , iżommuh b' ċerta għożża , b' ċerta reverenza , xi wħud iħarsu lejh bla ma jitkellmu , oħrajn b' ħarsithom fuq ir- ramel tal- wesgħa battala quddiemhom . Kont sejjer ' l hemm u xi ħadd qalli . " Stenniha , dalwaqt se tilgħab . " " Min se jilgħab ? " saqsejtu . " Mhux l- Imlejka " weġibni , " Mhux l- Imlejka . " Bis- sens , bis- sens ħafna !